Diari Oficial de la Generalitat Valenciana


Sumari del DOGV 7822, del 06-07-2016 (2016/4414)

RESOLUCIÓ de 30 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 57/15-AIA, Canals.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7822

Data del DOGV
:   06-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4414


Data del document
:   30-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 30 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 57/15-AIA, Canals. [2016/4414]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, que estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar, en el Diari Oficial de la Comunitat Valenciana, la declaració d'impacte ambiental corresponent a l'expedient 57/15-AIA Canals.  
  
  
«Declaració d'impacte ambiental  
Expedient: 57/8657-KKI.  
Títol: Emmagatzematge, recuperació i comerç a l'engròs de ferralla, metalls de rebuig no ferris i residus perillosos (bateries).  
Promotor: Germán Tormo Durá.  
Autoritat substantiva: Ajuntament de Canals.  
Localització: polígon industrial les Moles, carrer de les Moles, cantó carrer 2 amb carrer 4, del terme municipal de Canals (València).  
  
Descripció del projecte  
L'objecte del present projecte és la sol·licitud de llicència ambiental d'acord amb la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana, per a una activitat dedicada a l'emmagatzematge, recuperació i comerç a l'engròs de ferralla, metalls de rebuig no ferris i residus perillosos (bateries).  
La parcel·la on s'ubicarà l'activitat està situada en sòl urbà d'ús industrial i segons el certificat municipal l'activitat és compatible amb el planejament urbanístic municipal.  
L'activitat d'emmagatzematge es desenvoluparà en l'interior de la nau, i disposarà de distintes zones de recollida:  
 Zona de coure.  
 Zona d'alumini.  
 Zona d'acer inoxidable.  
 Zona de ferro.  
 Zona de bateries.  
La instal·lació ocuparà una superfície útil de 1.394,74 m², amb la distribució següent:  
Zona d'emmagatzematge: 1.368,01 m².  
Neteja: 8,16 m².  
Oficina: 18,57 m².  
  
Descripció del procés productiu  
Es realitzarà a recollida i separació de ferralla i altres elements metàl·lics per a la seua posterior venda.  
Els materials que no es puguen reutilitzar per a la seua venda són els diferents del coure, alumini, acer, ferro, es disposaran en caixes de polietilé d'alta densitat estancs i contenidors estancs metàl·lics (ferralles), que seran retirats per un gestor autoritzat.  
Les peces xicotetes es col·locaran en contenidors per a facilitar la seua manipulació.  
La càrrega/descàrrega i emmagatzematge dels metalls es realitzaran per mitjà de grua incorporada al camió.  
El procés industrial consta de:  
1. Recollida i emmagatzematge de ferralla i altres residus metàl·lics.  
2. Separació dels productes.  
3. Venda dels productes separats.  
Es preveu que l'arreplega màxima dels residus no perillosos serà d'una setmana, i la capacitat estimada d'emmagatzematge serà de 22,5 tones.  
S'estima una recepció diària de 30 bateries.  
Quant a l'equip necessari per a l'exercici de l'activitat, es disposarà d'un portapalets per a la càrrega/descàrrega del material i no es necessitarà de maquinària, excepte ferramentes manuals per a la separació d'elements metàl·lics o tall d'aquestos per mitjà de radial.  
  
Tipologia de residus  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
  
Residus no perillosos  
020110, 100202, 100210, 100804, 101206, 120101, 120102, 120103, 120104, 120113, 120121, 150104, 160117, 160118, 170401, 170402, 170403, 170404, 170405, 170406, 170407, 170411, 191001, 191002, 191202, 191203, 200140  
  
Residus perillosos  
160601\* bateries de plom.  
Les bateries gestionades seran emmagatzemades en contenidors i retirades per gestors autoritzats.  
Els residus sòlids que es pogueren generar per neteja del local, activitat administrativa i del personal, es dipositaran en contenidors, i seran arreplegats diàriament pels serveis municipals.  
  
Tramitació administrativa  
Amb data 27 de maig de 2015, l'Ajuntament de Canals remet un expedient de sol·licitud de llicència ambiental per a l'activitat d'emmagatzematge, recuperació i comerç a l'engròs de ferralla, metalls de rebuig no ferris i residus perillosos (bateries), situada en el polígon industrial les Moles, carrer de les Moles, cantó carrer 2 amb carrer 4, del terme municipal de Canals (València), a fi d'obtindre la preceptiva declaració d'impacte ambiental, en compliment del que disposa l'article 57 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
  
L'esmentat expedient consta d'un estudi d'impacte ambiental i de document de síntesi.  
El 7 de juliol de 2015, el Servei d'Avaluació d'Impacte Ambiental requereix documentació a l'Ajuntament de Canals per a poder completar l'expedient.  
El 30 de desembre de 2015, es registra en el Servei d'Avaluació d'Impacte Ambiental la documentació sol·licitada a l'Ajuntament de Canals: projecte tècnic, certificat d'informació pública i certificat de compatibilitat urbanística.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el Butlletí Oficial de la Província de València, número 129, amb data 8 de juliol de 2015, i la publicació d'un edicte al tauler d'anuncis de l'Ajuntament, sense haver-s'hi presentat al·legacions.  
  
Consultes efectuades  
El 7 de juliol de 2015, el Servei d'Avaluació d'Impacte Ambiental realitza consulta al Servei d'Ordenació del Territori sobre la compatibilitat de l'activitat amb el risc d'inundació.  
El 4 d'agost de 2015, es rep l'informe de PATRICOVA, el qual indica que l'activitat es troba afectada pel risc d'inundació 5 o risc 6, segons que el calat supere o no els 80 cm, i indica que en les condicions plantejades és incompatible amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana.  
El 18 d'agost de 2015, des del Servei d'Avaluació d'Impacte Ambiental, es requereix a l'Ajuntament de Canals que sol·licite un informe de la Confederació Hidrogràfica del Xúquer sobre el calat que tenen les aigües en l'avinguda de 500 anys de període de retorn.  
El 19 d'octubre de 2015, es registra en el Servei d'Avaluació d'Impacte Ambiental la documentació remesa per l'Ajuntament de Canals: informe del tècnic redactor del projecte en què aporta propostes de mesures correctores i informe de la Confederació Hidrogràfica del Xúquer.  
El 4 de febrer de 2016, el Servei d'Avaluació d'Impacte ambiental realitza una segona consulta al Servei d'Ordenació del Territori, i indica les mesures correctores proposades pel promotor (arreplega de bateries en altura i realització d'un mur de formigó al voltant de la nau), i sol·licita pronunciament exprés sobre la idoneïtat de les mesures proposades i el calat per a una avinguda de 500 anys de període de retorn.  
El 8 de març de 2016, es rep l'informe de Pla d'Acció Territorial de caràcter sectorial sobre la PATRICOVA, el qual indica que els calats en la parcel·la estan entorn dels 1,50 metres i amb zones de major calat en la part oest que arriben fins als 2,50 metres. Per tractar-se de calats superiors a 0,80 metres, la perillositat d'inundació és de nivell 5.  
  
  
Consideracions ambientals  
Quant a l'afecció associada al risc d'inundació, l'informe emés el 8 de març de 2016, pel Servei d'Ordenació del Territori, com a conclusió final exposa:  
La parcel·la es troba afectada per risc d'inundació i és parcialment incompatible amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana, en el que es refereix al tractament de residus perillosos, i requereix, en tot cas, un pla d'emergència i un segur enfront del risc d'inundació.  
S'hi conclou que la realització del mur de formigó al voltant de la nau no és una mesura adequada perquè provoca un increment significatiu de la perillositat d'inundació a tercers i amb les característiques d'inundació de la parcel·la, l'emmagatzematge de residus perillosos no ha d'autoritzar-se, per tant, les mesures correctores propostes pel promotor no són viables.  
  
Consideracions jurídiques  
1. El projecte examinat constitueix, segons el que preveu l'apartat 6.c de l'annex I del Decret 162/1990, de 15 d'octubre, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar no acceptable, només als efectes ambientals, l'activitat d'emmagatzematge, recuperació i comerç a l'engròs de ferralla, metalls de rebuig no ferris i residus perillosos (bateries), promoguda per Germán Tormo Durá, ubicada en el polígon industrial les Moles, carrer de les Moles, cantó carrer 2 amb carrer 4, del terme municipal de Canals (València), ja que l'exercici de l'activitat comporta l'emmagatzematge de residus perillosos i segons els criteris exposats en l'informe emés pel Servei d'Ordenació del Territori, amb data 8 de març de 2016, és incompatible amb el risc d'inundació existent en l'esmentat emplaçament.  
  
  
Segon  
La present declaració d'impacte ambiental no serà objecte de recurs sense perjudici que, si és el cas, procedesquen en via administrativa o judicial davant de l'acte pel qual s'autoritza el projecte.  
  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 18 d'abril de 2016. El director general de Medi Natural i d'Avaluació Ambiental: Antoni Marzo i Pastor.»  
  
València, 30 de maig de 2016. El director general de Medi Natural i d'Avaluació Ambiental: Antoni Marzo i Pastor.